Snøforholdene i Vestfold kan være ustabile, og aktiviteten i Bjellandbakken ble preget av det. Sem IF arrangerte kretsrenn i 1924, men et distriktsrenn i mars 1929 måtte avlyses på grunn av mildvær. I 1930 var det så dårlige snøforhold at det ikke kunne arrangeres hopprenn i det hele tatt. Samme år forhandlet Sem IF og Tønsberg Turn (TT) om at TT skulle gå inn som medeier i Bjellandbakken, slik at de to klubbene eide halvparten hver. Forhandlingene strandet i første omgang, men klubbene kom til enighet i 1931, og bakken ble deretter ombygd.